DEĊIŻJONI TAL-KUMMISSJONI
tas-17 ta' Frar 2006
rigward l-għajnuna finanzjaraja tal-Komunità, għas-sena 2006, lil ċerti laboratorji ta' referenza tal-Komunità fil-qasam tas-saħħa pubblika veterinarja tar-riskji bijoloġiċi
(innotifikata taħt dokument numru C(2006) 328)
(Huma awtentiċi biss it-testi bl-Ispanjol, bil-Franċiż, bl-Olandiż u bl-Ingliż)
(2006/142/KE)
IL-KUMMISSJONI TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar in-nefqa fil-qasam veterinarju (1) u b' mod partikolari l-Artikolu 28(2) tagħha,
Billi:
(1)
Id-Deċiżjoni 90/424/KEE tipprovdi li l-Komunità għandha tikkontribwixxi sabiex tittejjeb l-effiċjenza ta' l-ispezzjonijiet veterinarji billi tagħti għajnuna finanzjarja lil laboratorji ta' referenza. Kwalunkwe laboratorju ta' referenza li jkun indikat bħala tali, jista' jirċievi għajnuna tal-Komunità, taħt ċerti kundizzjonijiet.
(2)
Ir-Regolament tal-Kummissjoni (KE) Nru 156/2004 tad-29 ta' Jannar 2004 dwar l-għajnuna finanzjarja tal-Kummissjoni lil-laboratorji ta' referenza tal-Komunità skond l-Artikolu 28 tad-Deċiżjoni 90/424/KEE (2) jipprovdi li l-kontribuzzjoni finanzjarja mill-Komunità għandha tingħata jekk il-programmi ta' ħidma approvati jitwettqu b'mod effiċjenti u jekk il-benefiċjarji jfornu l-informazzjoni kollha meħtieġa f'ċerti limiti ta' żmien.
(3)
Il-Kummissjoni vvalutat il-programmi ta' ħidma u l-estimi ta' baġit korrispondenti, ippreżentati mil-laboratorji ta' referenza tal-Komunità għas-sena 2006.
(4)
Għaldaqstant, mill-1 ta' Jannar 2006, l-għajnuna finanzjarja Komunitarja għandha tingħata lil-laboratorji ta' referenza Komunitarji magħżula biex iwettqu l-funzjonijiet u d-dmirijiet stipulati fir-Regolament tal-Parlament Ewropew u tal-Kunsill (KE) Nru 882/2004 tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi ta' l-għalf u l-ikel, mas-saħħa ta' l-annimali u mar-regoli dwar il-welfare ta' l-annimali (3) u fir-Regolament tal-Parlament Ewropew u tal-Kunsill (KE) Nru 999/2001 tad-22 ta' Mejju 2001 li jistabblixxi regoli għall-prevenzjoni, kontroll u eradikazzjoni ta' ċerta enċefalopatija sponġiformi li tinxtered (4).
(5)
Flimkien ma' l-għajnuna finanzjarja Komunitarja, aktar għajnuna għandha tingħata għall-organizzazzjoni ta' laqgħat ta' ħidma f'oqsma li jaqgħu taħt ir-responsabbiltà tal-laboratorji ta' referenza tal-Komunità.
(6)
Ir-Regolament (KE) Nru 156/2004 jistipula regoli ta' eliġibilità għal-laqgħat ta' ħidma organizzati mil-laboratorji ta' referenza tal-Komunità. Jillimita wkoll l-għajnuna finanzjarja għal massimu ta' 30 parteċipant fil-laqgħat ta' ħidma. Derogi lil dik il-limitazzjoni għandhom jingħataw għal laboratorju wieħed ta' referenza tal-Komunità li jeħtieġ appoġġ għal attendenza ta' aktar minn 30 parteċipant sabiex jilħaq l-aqwa riżultat tal-laqgħat ta' ħidma tiegħu.
(7)
Il-Laboratorio de Biotoxinas Marinas, Agencia Española de Seguridad Alimentaria (Ministerio de Sanidad y Consumo), Vigo, Spanja, magħżul bħala l-laboratorju ta' referenza tal-Komunità għall-monitoraġġ tal-bijotossini mir-Regolament (KE) 882/2004, intalab iżid mal-programm ta' ħidma annwali tiegħu proġett b'appoġġ ta' l-iżvilupp ta' politika u leġiżlazzjoni Komunitarja dwra is-sikurezza ta' l-ikel fil-qasam ta' l-individwazzjoni u l-monitoraġġ tal-bijotossini ta' l-ibħra, fejn għandha tingħata attenzjoni speċjali biex standards isiru disponibbli għall-individwazzjoni ta' ċerti bijotossini ta' l-ibħra sabiex ikun hemm metodi alternattivi ta' l-individwazzjoni.
(8)
Skond l-Artikolu 3(2) tar-Regolament (KE) Nru 1258/1999 tas-17 ta' Mejju 1999 dwar l-iffinanzjar tal-politika agrikola komuni (5), il-miżuri tas-saħħa veterinarja u tal-pjanti li ttieħdu skond ir-regoli tal-Komunità huma ffinanzjati taħt it-Taqsima tal-Garanzija tal-Fond Ewropew Agrikolu ta' Gwida u Garanzija. Għal skopijiet ta' kontroll finanzjarju, japplikaw l-Artikoli 8 u 9 tar-Regolament (KE) Nru 1258/1999.
(9)
Il-miżuri li hemm f'din id-Deċiżjoni huma konformi ma' l-opinjoni tal-Kumitat Permanenti fuq il- Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Għajnuna finanzjarja lil Spanja għall-funzjonijiet u d-dmirijiet taħt ir-Regolament (KE) Nru 882/2004
1. Il-Komunità tagħti għajnuna finanzjarja lil Spanja għall-funzjonijiet u d-dmirijiet stipulati fl-Artikolu 32 tar-Regolament (KE) 882/2004, li għandhom jitwettqu mil-Laboratorio de Biotoxinas Marinas, Agencia Española de Seguridad Alimentaria (Ministerio de Sanidad y Consumo), Vigo, Spanja, għall-monitoraġġ tal-bijotossini ta' l-ibħra.
Għall-perjodu mill-1 ta' Jannar 2006 sal-31 ta' Diċembru 2006, dik l-għajnuna finanzjarja ma għandhiex taqbeż EUR 360 000.
Fil-limitu tal-valur massimu msemmi fit-tieni subparagrafu, u mingħajr ħsara għall-iskadenzi stipulati fl-Artikolu 2 tar-Regolament tal-Kummissjoni (KE) Nru 156/2004, somma ta' EUR 140 000 għandha tiġi rriservata għall-proġett għall-produzzjoni ta' materjali ta' referenza għall-individwazzjoni tas-Saxitoxin u l-analogi tiegħu, Okadaic acid u l-analogi tiegħu, Azaspiracids, Pectenotoxins, Palytoxin, Spirolides u Yessotoxin, u għandu jingħata direttament lil-laboratorju ta' referenza Komunitarju għall-monitoraġġ tal-bijotossini ta' l-ibħra f'Vigo, bil-kundizzjoni li:
(a)
kull xahar jintbagħtu rapporti intermedji dwar il-progress li jkun sar fil-proġett;
(b)
jitressaq abbozz ta' rapport sa mhux aktar tard mill-31 ta' Diċembru 2006;
(ċ)
jitressaq rapport finali, flimkien ma' evidenza li tiġġustifika l-infiq li jkun sar, sa mhux aktar tard mill-31 ta' Marzu 2007.
2. Flimkien ma' l-ammont massimu stipulat fil-paragrafu 1, il-Komunità tagħti għajnuna finanzjarja lil Spanja għall-organizzazzjoni ta' laqgħa ta' ħidma mil-laboratorju msemmi fil-paragrafu 1. Dik l-għajnuna ma għandhiex taqbeż EUR 30 000.
Artikolu 2
Għajnuna finanzjarja lil Franza għall-funzjonijiet u d-dmirijiet taħt ir-Regolament (KE) Nru 882/2004
1. Il-Komunità tagħti għajnuna finanzjarja lil Franza għall-funzjonijiet u d-dmirijiet stipulati fl-Artikolu 32 tar-Regolament (KE) 882/2004, li għandhom jitwettqu mil-Laboratoire d'Etudes et de Recherches sur la Qualité des Aliments et sur les Procédés Agro-alimentaires, ta' l-Agence Française de Sécurité Sanitaire des Aliments, Maisons-Alfort, Franza, għall-analiżi u l-ittestjar tal-ħalib u l-prodotti tal-ħalib.
Għall-perjodu mill-1 ta' Jannar 2006 sal-31 ta' Diċembru 2006, dik l-għajnuna finanzjarja ma għandhiex taqbeż EUR 145 000.
2. Flimkien ma' l-ammont massimu previst fil-paragrafu 1, il-Komunità tagħti għajnuna finanzjarja lil Franza għall-organizzazzjoni ta' laqgħa ta' ħidma mil-laboratorju msemmi fil-paragrafu 1. Dik l-għajnuna ma għandhiex taqbeż EUR 27 000.
Artikolu 3
Għajnuna finanzjarja lill-Olanda għall-funzjonijiet u d-dmirijiet taħt ir-Regolament (KE) Nru 882/2004
1. Il-Komunità tagħti għajnuna finanzjarja lill-Olanda għall-funzjonijiet u d-dmirijiet stipulati fl-Artikolu 32 tar-Regolament (KE) 882/2004, li għandhom jitwettqu mir-Rijksinstituut voor Volksgezondheid en Milieu (RIVM), Bilthoven, l-Olanda, fir-rigward ta' l-analiżi u l-ittestjar taż-żoonożi (salmonella).
Għall-perjodu mill-1 ta' Jannar 2006 sal-31 ta' Diċembru 2006, dik l-għajnuna finanzjarja ma għandhiex taqbeż EUR 305 000.
2. Flimkien ma' l-ammont massimu stipulat fil-paragrafu 1, il-Komunità tagħti għajnuna finanzjarja lill-Olanda għall-organizzazzjoni ta' laqgħa ta' ħidma mil-laboratorju msemmi fil-paragrafu 1. Dik l-għajnuna ma għandhiex taqbeż EUR 28 000.
Artikolu 4
Għajnuna finanzjarja lir-Renju Unit għall-funzjonijiet u d-dmirijiet taħt ir-Regolament (KE) Nru 882/2004
1. Il-Komunità tagħti għajnuna finanzjarja lir-Renju Unit għall-funzjonijiet u d-dmirijiet stipulati fl-Artikolu 32 tar-Regolament (KE) 882/2004, li għandha titwettaq mil-laboratorju tas-Centre for Environment, Fisheries and Aquaculture Science, Weymouth, ir-Renju Unit, għall-monitoraġġ tal-kontaminazzjoni virali u batterjoloġika tal-molluski bivalvi.
Għall-perjodu mill-1 ta' Jannar 2006 sal-31 ta' Diċembru 2006, dik l-għajnuna finanzjarja ma għandhiex taqbeż EUR 263 000.
2. Flimkien ma' l-ammont massimu stipulat fil-paragrafu 1, il-Komunità tagħti għajnuna finanzjarja lir-Renju Unit għall-organizzazzjoni ta' laqgħa ta' ħidma mil-laboratorju msemmi fil-paragrafu 1. Dik l-għajnuna ma għandhiex taqbeż EUR 30 000.
Artikolu 5
Għajnuna finanzjarja lir-Renju Unit għall-funzjonijiet u d-dmirijiet taħt ir-Regolament (KE) Nru 882/2004 u r-Regolament (KE) Nru 999/2001
1. Il-Komunità tagħti għajnuna finanzjarja lir-Renju Unit għall-funzjonament u d-dmirijiet stipulati fil-Kapitolu B ta' l-Anness X għar-Regolament (KE) Nru 999/2001, li għandhom jitwettqu mill-Veterinary Laboratories Agency, Addlestone, ir-Renju Unit, għall-monitoraġġ ta' l-enċefalopatiji sponġiformi trażmissibbli.
Għall-perjodu mill-1 ta' Jannar 2006 sal-31 ta' Diċembru 2006, dik l-għajnuna finanzjarja ma għandhiex taqbeż EUR 731 000.
2. Flimkien ma' l-ammont massimu stipulat fil-paragrafu 1, il-Komunità tagħti għajnuna finanzjarja lir-Renju Unit għall-organizzazzjoni ta' laqgħat ta' ħidma mil-laboratorju msemmija fil-paragrafu 1. Dik l-għajnuna ma għandhiex taqbeż EUR 70 000.
3. B'deroga mill-Artikolu 4(1) tar-Regolament (KE) Nru 156/2004, il-laboratorju msemmi fil-paragrafu 1 se jkun intitolat li jirreklama l-assistenza finanzjarja għall-attendenza minn massimu ta' 50 parteċipant għal waħda mil-laqgħat ta' ħidma tiegħu msemmija fil-paragrafu 2 ta' dan l-Artikolu.
Artikolu 6
Destinatarji
Din id-Deċiżjoni hija indirizzata lir-Renju ta' Spanja, ir-Repubblika Franċiża, ir-Renju ta' l-Olanda u r-Renju Unit tal-Gran Brittanja u l-Irlanda ta' Fuq.
Din id-Deċiżjoni hija indirizzata lill-Istati Membri.
Magħmula fi Brussell, is-17 ta' Frar 2006.